Slæbebåd Alba var kommet fra Aalborg Havn for at forsøge at hjælpe fiskekutteren fri, men Alba måtte opgive, fordi isen var for tyk is. Heldigvis er kutteren nu lykkedes med selv at komme fri. Det fortæller TV2 Nords reporter på stedet. - Skipperen kom tilbage på båden sammen med dykkerservice. De tog en chance, og prøvede på at bakke den fri, fordi der var sket noget med isen. De åbnede broen, tændte motoren og gav fuld gas bagud, så nu kom den fri af egen hjælp, fortæller TV2 Nords Mogens Jørgensen. Der er ikke sket skader på fiskekutteren. Færdslen over Aggersundbroen har været spærret ad flere omgange. Der er nu åbnet for trafikken igen. Helikopter evakuerede Fiskekutteren fra Thyborøn, som var på vej tilbage til det vestjyske, blev fanget i den tætte is på Limfjorden. Det betød, at skipperen ikke længere havde kontrollen over båden, som nærmede sig Aggersundbroen, hvorefter besætningen måtte tilkalde assistance. Da det ikke var muligt at få en redningsbåd ud til kutteren på grund af isen, sendte Forsvaret en helikopter i luften, som reddede de tre fiskere på kutteren i land. Herfra kunne skipper John Sund se sit fartøj, Karen Margrethe, drive tættere og tættere på Aggersundbroen. Klokken 12.30 kom det til sammenstød med broen, hvor kutteren knækkede masten, og strandede helt i isen. Først ved 15.15-tiden kom kutteren fri.

Referat:
Fiskekutteren, der onsdag formiddag var på kollisionskurs mod Aggersundbroen, er nu lykkedes med at slippe fri.